Diari Oficial de la Generalitat Valenciana


Sumari del DOGV 7453, del 29-01-2015 (2015/578)

RESOLUCIÓ de 12 de gener de 2015, de la Conselleria d'Hisenda i Administració Pública, per la qual s'accepta la cessió gratuïta de la parcel·la de 10.421,09 m² de superfície, sítia en el carrer Arabista Ambrosio Huici de València, realitzada per l'ajuntament de l'esmentat municipi a fi de regularitzar la situació patrimonial de l'Institut d'Educació Secundària Font de Sant Lluís.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7453

Data del DOGV
:   29-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/578


Data del document
:   12-01-2015

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 12 de gener de 2015, de la Conselleria d'Hisenda i Administració Pública, per la qual s'accepta la cessió gratuïta de la parcel·la de 10.421,09 m² de superfície, sítia en el carrer Arabista Ambrosio Huici de València, realitzada per l'ajuntament de l'esmentat municipi a fi de regularitzar la situació patrimonial de l'Institut d'Educació Secundària Font de Sant Lluís. [2015/578]  
En l'Inventari General de Béns i Drets de la Generalitat Valenciana, amb el codi 46/250/022/000, figura l'Institut d'Educació Secundària Font de Sant Lluís. Este immoble figurava entre els transferits a la Generalitat Valenciana per mitjà del Reial Decret 2093/83, de 28 de juliol, sobre traspàs de funcions i servicis de l'Administració de l'Estat a la Comunitat Valenciana en matèria d'educació. No obstant això, la parcel·la sobre la qual s'ubica l'institut figurava en el registre de la propietat a nom de l'Ajuntament de València.  
L'Ajuntament de València, mitjançant un acord de la Junta de Govern local de 30 de juliol de 2010, va acordar la cessió gratuïta a la Generalitat de la parcel·la de la seua propietat de 10.421,09 m² de superfície, sítia en el carrer Arabista Ambrosio Huici de l'esmentada població, sobre la qual s'ubica l'esmentat institut. Tal com consta en l'esmentat acord, l'immoble té caràcter de domini públic.  
A proposta de la Conselleria d'Educació, Cultura i Esport de 7 d'octubre de 2014 es van iniciar els tràmits legals oportuns per a l'acceptació de la cessió de l'immoble.  
La cessió es realitza amb la finalitat de destinar la parcel·la a la regularització patrimonial de l'Institut d'Educació Secundària Font de Sant Lluís.  
La cessió s'ha efectuat basant-se en el que disposa l'article 37 de la Llei 14/2003, de Patrimoni de la Generalitat, i la disposició addicional onze de l'esmentada llei, que regula la mutació demanial.  
Segons este article 37, «les administracions territorials de la Comunitat Valenciana podran afectar béns i drets demanials a un ús o servici públic competència de la Generalitat i transmetre-li la titularitat d'estos quan siguen necessàries per al compliment dels seus fins. L'Administració adquirent mantindrà la titularitat del bé mentres continue afectat a l'ús o servici públic que va motivar la mutació i, per tant, conserva el seu caràcter demanial. Si el bé o dret no es destina a l'ús o servici públic o deixa de destinar-se posteriorment, revertirà a l'Administració transmetent, i s'integrarà en un patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de Patrimoni de la Generalitat, establix, en el punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat i, en el punt 2, establix que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de Patrimoni establix que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servici públic. En conseqüència, una vegada perfeccionada la cessió i acceptació, l'immoble queda automàticament afecte al servici públic educatiu i adscrit a la Conselleria d'Educació, Cultura i Esport, a la qual correspon la seua administració, defensa i conservació.  
En conseqüència, basant-se en els esmentats articles de la Llei 14/2003, de 10 d'abril, de Patrimoni de la Generalitat, i fent ús de les atribucions conferides per la legislació vigent, resolc:  
  
Primer  
Acceptar la mutació demanial externa de la propietat realitzada per l'Ajuntament de València de la parcel·la que té 10.421,09 m² de superfície, sítia en el carrer Arabista Ambrosio Huici d'esta població, i que limita: al nord, amb el carrer Arabista Ambrosio Huici; al sud, amb l'avinguda dels Germans Maristes; a l'est, amb el carrer de Severiano Goig, i a l'oest, amb la resta de la parcel·la.  
Consta inscrita en el Registre de la Propietat de València 4 en el tom 1108, llibre 296, foli 7, finca 29703 de la secció 3a de Russafa, inscripció 1a.  
Referència cadastral: 1835956XK8990D3690WS  
La parcel·la s'accepta lliure de càrregues i gravàmens i al corrent de qualsevol gasto.  
  
Segon  
La cessió gratuïta realitzada per l'Ajuntament de València s'efectua amb la condició de destinar la parcel·la a regularitzar la situació patrimonial de l'Institut d'Educació Secundària Font de Sant Lluís i amb subjecció al que disposa l'article 37 de la Llei 14/2003, de Patrimoni de la Generalitat. Si l'immoble no es destina a l'ús o servici públic que va motivar la mutació, una vegada sol·licitada la reversió per part de l'Ajuntament i remesa com a sol·licitud de reversió a la Conselleria d'Hisenda i Administració Pública, esta tramitarà el corresponent expedient d'acord amb el que disposa el Reial Decret 1373/2009, de 28 d'agost, pel qual s'aprova el Reglament general de la Llei 33/2003, de 3 de novembre, del Patrimoni de les Administracions Públiques. La resolució que s'adopte serà notificada a l'Ajuntament i comportarà, si és el cas, la reversió immediata al patrimoni de la corporació local i la baixa de l'immoble en l'Inventari General de Béns i Drets de la Generalitat.  
  
  
  
Tercer  
La parcel·la acceptada s'ha d'incorporar a l'Inventari General de Béns i Drets de la Generalitat Valenciana en concepte de bé de domini públic afecte al servici públic educatiu i adscrit a la Conselleria d'Educació, Cultura i Esport, a la qual corresponen les competències demanials sobre este, incloent-hi la seua administració, defensa i conservació, i la inscripció a nom de la Generalitat Valenciana en el Registre de la Propietat.  
  
Quart  
Notificar esta resolució a l'Ajuntament cedent i publicar-la en el Diari Oficial de la Comunitat Valenciana, en compliment del que disposa l'article 44 de la Llei 14/2003, de 10 d'abril, de Patrimoni de la Generalitat Valenciana.  
  
València, 12 de gener de 2015.- El conseller d'Hisenda i Administració Pública: Juan Carlos Moragues Ferrer.